अखरटखौ देहानि थाखाय गाहाम बुंनाय जायो । मानोना बेखौ जोंनि सानफ्रोमबोनि जानायाव बाहायोब्ला बयनिबो थाखाय मुलाम्फा गोनां । अखरटआव हेल्दि फेट , फाइबार , भिटामिन आरो मिनारेल्सआ आबुं बिबांनि थायो । बेखौ ब्रेन फुडबो बुंनाय जायो । अखरटखौ जानायाव बाहायनायनि मुलाम्फाफोरा जादों - ( 1 ) अखरटआ ब्लाड प्रेसार आरो कलेस्ट्रलनि बिबांखौ सामलायनायाव मदत होयो । ब्रेड फुड जानायनि जाहोनाव बेयो गोसोआव लानो हानाय गोहोनि थाखाय मुलाम्फा गोनां । बेयाव थानाय भिटामिन बि आरो फलेटसआ गोसो खांनो हानाय गोहोखौ बांहोनायाव गुन गोनां । ( 2 ) अखरटाव थानाय आल्फा लिनलेनिक एसिडआ देहा सोलेरआव थैनि लाथा खानायखौ होबथायो । बेजों बिखानि बेरामनि जेंनायाबो खम जायो । जायखि जाया रोखोमनि बिखानि जेंनानि थाखाय बेयो मुलाम्फा गोनां । ( 3 ) मोनसे संदान्नायनि बादिब्ला , जाय आइजोफोरा सप्ताहआव खेबनै 28 ग्राम अखरट जायो , बिसोरनाव टाइप 2 डायबिटिस जानायनि बिबाङा 24 जौखोन्दो बाङाइ जायो । सानसेयाव मोन्नै - मोनथाम अखरट जायोब्लाबो थोजासे जायो । अखरटआव भिटामिनजों लोगोसे प्रटिन आरो खनि मुवाफोराबो थोजासे बिबांनि थायो । बेयाव एन्टिअक्सिडेन्टजों लोगोसे अमेगा - 3 एसिड अर्थराइटिसनि जेंनाखौबो बाङाइ खालामनायाव मदत खालामो । बेयाव माइक्रन्युटिएन्ट , जिंक आरो मेगनेसियामखौबो थोजासे बिबांनि मोनो । ( 4 ) देहानि लेरथायखौ बाङाइ खालामनायजों लोगोसे बेयो एन्टि एइजिं गुनजों आबु । गोजां बोथोरआव खर'नि खानाया रानस्राव आरो खावफि जानाय जेंनायाबो बाङो , बेबायदियाव अखरटनि थावआ खर'नि खानायनि थाखाय मुलाम्फा गोनां । इन्टारनेसनेल जार्नेल अफ फार्मास्युटिकेल साइन्सेज एन्ड रिसार्चआ संदान्नायनि गेजेरजों मोननाय बादिब्ला , अखरटनि थावआव कापुर आरो नीमनि बिलाइखौ गलायना फुदुंना नेमखान्थि बादियै खर'आव मालिस खालामोब्ला गोबाव समनिफ्रायनो जाबोनाय खर'नि खावफिनि जेंनानिफ्राय रेहाय मोन्नो हायो । 
अखरटआ बिखानि जेंनाजों लोगोसे डायबिटिसखौबो सामलायो